Diari Oficial de la Generalitat Valenciana


Sumari del DOGV 2962, del 02-04-1997 (1997/905049)

Resolució de 3 de juliol de 1996, de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental.
-------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/07/03/(3)/dof/vci/html**

### Dades del document

Número de DOGV
:   2962

Data del DOGV
:   02-04-1997

Secció del DOGV
:   I. DISPOSICIONS GENERALS

Número del document
:   1997/905049


Data del document
:   03-07-1996

Organisme emissor


Tipus de document
:   Resolució

Descriptors 

:   * Canals
    * impacte ambiental
    * vigilància del medi ambient

Resolució de 3 de juliol de 1996, de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental. Vist l'expedient 297/95-AIA, sobre el projecte de modificació puntual del Pla General d'Ordenació Urbana del municipi de Canals (La Costera), relativa al canvi de classificació de sòl no urbanitzable a sòl urbanitzable per a la implantació de l'àrea industrial Les Moles, promogut per l'Ajuntament de Canals.  
Vist que, amb data 23 de maig de 1995, l'Ajuntament de Canals va remetre a aquesta Conselleria l'expedient relatiu a la modificació del Pla General, consistent en memòria justificativa, estudi d'impacte ambiental, pla d'Ordenació i resolució de sol·licitud d'informe, a l'efecte d'emissió d'aquest. Aquest expedient va ser tramitat com a consulta amb el número 019/95-CON,   
Vist que, tal com preveu l'article 18 del Decret 162/90, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/89 de 3 de març, d'Impacte Ambiental, va efectuar-se consulta a la Direcció General d'Interior de la Conselleria d'Administració Pública i a la Direcció General de Patrimoni Artístic de la Conselleria de Cultura, a fi que informaren sobre els aspectes ambientals que s'han de considerar en el desenvolupament del projecte,  
Vist que, amb data 4 d'octubre de 1995, va remetre's a l'Ajuntament de Canals l'informe confeccionat respecte al projecte. En aquest informe s'indiquen, entre d'altres, els següents aspectes:  
Les condicions que presenten els terrenys proposats per a la modificació a ús industrial (junt al nucli urbà i en una àrea industrial en funcionament i un estat bastant degradat) fan que es considere com a factible la modificació proposada. Quant al contingut de la documentació remesa, s'hauria d'adjuntar la normativa del Pla General aplicable a la zona objecte de la modificació i a les zones adjacents.  
El contingut de l'estudi d'impacte ambiental no correspon a allò que exigeix la legislació aplicable; cal que es donen a conéixer en la descripció del projecte les actuacions que s'hi permeten els possibles riscos geològics, la incidència en el patrimoni històric i les solucions i condicions que s'establisquen als residus sòlids generats (inerts, assimilables a urbans i tòxics i perillosos), aigües residuals (urbanes i industrials), emissions a l'atmosfera i sorolls i vibracions.  
Per tant, es considera insuficient la informació tècnica de la modificació del Pla General i que l'estudi d'impacte ambiental s'elabore d'acord amb allò establit en la legislació.  
Vist que la Direcció General de Patrimoni Artístic va informar sobre l'existència al terme municipal de Canals del jaciment anomenat "El Mollonet", el qual es proposa que s'incorpore al Pla General. Quant al patrimoni etnològic, es comprova que en aquest terme municipal no s'ha realitzat cap inventari, per la qual cosa no pot afirmar-se que s'hi trobe afectat cap bé. En conseqüència, es proposa que es complete l'estudi d'impacte ambiental,  
Vist que, amb data 30 d'octubre de 1995, l'Ajuntament de Canals va sol·licitar un nou informe respecte a l'expedient de referència, per a la qual cosa es remet la memòria justificativa i els plànols, l'estudi d'impacte ambiental i la resolució de sol·licitud d'informe,  
Vist que, amb data 10 de novembre de 1995, va remetre's a l'Ajuntament el nou informe sol·licitat, en el qual s'indica entre altres aspectes el següent:  
En la documentació aportada s'han introduït algunes variacions substancials respecte a la que va ser objecte d'informe anterior. Segons la nova documentació, es projecta el canvi de classificació de dos sectors de sòl no urbanitzable, els quals passen a sòl urbanitzable d'ús industrial. En total, s'afecta una superfície de 114.511 m2, enfront dels 38.156 m2 proposats en principi. A banda d'aquesta ampliació, la documentació remesa és pràcticament idèntica a la que va ser objecte d'informe en el seu moment, per la qual cosa els comentaris i suggeriments efectuats aleshores hi són de plena aplicació. En aquest sentit, es destaca el següent:  
Com va indicar-se, l'estudi d'impacte ambiental incompleix les determinacions del Decret 162/1990, a més de no aportar dades de judici suficients per a valorar els efectes ambientals del projecte. La descripció del projecte es limita a assenyalar la superfície i delimitació del sector, sense preveure el tipus d'indústries que s'hi han d'instal·lar ni la normativa d'aplicació. Es considera sense cap justificació que no es viable l'estudi d'alternatives; tot i l'actual degradació de la zona afectada, l'inventari ambiental resulta totalment insuficient. Tampoc la valoració d'impactes resulta admissible, ja que s'afirma que els efectes previsibles són nuls sense cap justificació. El mateix s'ha de dir respecte a la innecessarietat d'establir mesures correctores. En conseqüència, s'haurà de completar el contingut de l'estudi d'impacte ambiental segons allò previst en el Decret 162/1990.  
Quant a la tramitació, es recorda a l'Ajuntament que d'acord amb l'article 21 de l'esmentat Decret 162/1990, la documentació que es remeta a aquesta Conselleria per a l'obtenció de la preceptiva declaració d'impacte ambiental està integrada almenys pels documents tècnics del projecte, l'estudi d'impacte ambiental i el resultat de la informació pública.  
Vist que la Direcció General d'Interior i del Servei d'Emergències va informar que, una vegada analitzada la informació disponible, no es distingeixen riscos significatius que puguen afectar el projecte i que puguen derivar en danys rellevants a béns i persones,  
Vist que, amb data 3 de juny de 1996, el Servei Territorial de València de la Direcció General d'Urbanisme i Ordenació Territorial va remetre a aquesta Conselleria l'estudi d'impacte ambiental del projecte de modificació del Pla General d'Ordenació Urbana de Canals. Igualment, amb data 12 de juny de 1996, l'Ajuntament de Canals va remetre dues còpies de la documentació de l'expedient a l'efectes que se n'emetera la declaració d'impacte ambiental,  
Vist que, amb data 13 de juny de 1996, va sol·licitar-se a l'Ajuntament de Canals que completara la documentació de l'expedient, tal com preveu l'article 21 del Decret 162/1990 i va indicar-se en el seu moment en l'informe emés sobre això de la modificació. Una còpia d'aquesta sol·licitud va ser remesa per fax. Amb data 14 de juny de 1996, l'Ajuntament va remetre, també per fax, una còpia dels certificats d'aprovació provisional i la informació pública de l'expedient,  
Vist que l'estudi d'impacte ambiental, inclòs en la documentació de la modificació del Pla General, va exposar-se al públic pel termini d'un mes, mitjançant anuncis de l'Ajuntament de Canals publicats en el Butlletí Oficial de la Província de València de 6 de novembre de 1995 i en el diari Levante de 27 d'octubre de 1995. Durant aquest període d'exposició pública van presentar-se al·legacions per part d'Industrias Peleteras, SA (INPELSA) i Iberdrola, SA,  
Vist que l'al·legació presentada per INPELSA planteja l'ampliació de l'àmbit de la modificació pel nord fins la carretera de Montesa, mentre Iberdrola, SA manifesta la preceptiva previsió de xarxes de proveïment elèctric. Segons consta en l'expedient, la primera de les al·legacions ha sigut desestimada, mentre la segon es té per presentada a l'efecte del projecte d'urbanització que es redacte.  
Atés que el projecte examinat té com a objecte, com s'ha dit anteriorment, el canvi de classificació d'un àrea de 112.729,19 m2 de sòl no urbanitzable comú, la qual passaria a sòl urbanitzable a fi d'implantar-hi l'àrea industrial "Les Moles". L'actuació comprén dos sectors, un de 43.754,69 m2 (sector I) i un altre de 70.863,81 m2 (sector II), i es situa al sud-oest del nucli urbà, entre el riu Cànyoles, la carretera de Montesa i la comarcal VV-2082. Quant a les característiques actuals de la zona afectada, no hi concorre cap aspecte ambiental de rellevància,  
Atés que, malgrat les consultes prèvies efectuades per l'Ajuntament de Canals a aquesta Conselleria, l'estudi d'impacte ambiental manté notables deficiències, especialment atenent el caràcter industrial al qual es destina la zona objecte de la reclassificació i a la problemàtica associada a aquest ús en el mateix terme municipal. En aquest sentit, la major part del contingut de l'estudi té un caràcter excessivament general, fins i tot si es té en compte la necessària indefinició d'aquesta fase, la qual cosa té com a resultat una proposta de mesures correctores genèriques i poc concretes,  
Atés que en la documentació examinada no es defineixen les categories i tipus d'indústries susceptibles d'instal·lar-s'hi en l'àrea industrial, la qual cosa resulta especialment rellevant atenent la proximitat del nucli urbà o d'equipaments com ara l'institut de batxillerat. Tampoc no s'estableix cap tipus de limitació explícita respecte a les emissions a l'atmosfera, l'abocament d'aigües residuals o el tractament dels residus produïts, més enllà d'alguns comentaris de caràcter general en l'estudi d'impacte ambiental i les ordenances del sector,  
Atés que la problemàtica associada a l'abocament i tractament de les aigües residuals d'origen industrial en el municipi de Canals presenta unes característiques especialment complexes i que, en qualsevol cas, està donant lloc a importants disfuncions tant en el funcionament de l'estació depuradora d'aigües residual de Canals-l'Alcúdia de Crespins com en els posteriors abocaments de l'efluent de la depuradora al llit del riu Cànyoles. En aquest sentit, de la nombrosa documentació disponible sobre això en aquesta Conselleria sembla deduir-se, entre molts altres aspectes, que els nivells de clorurs resultants del procés industrial de la pell -el més freqüent en el terme, junt amb el tèxtil- representen un problema greu, atés que la depuradora existent no disposa de tractament específic per a eliminar aquells. La instal·lació de noves indústries, sense ser lògicament la causa del problema, pot agreujar-lo, sense que l'estudi d'impacte ambiental, com s'ha dit, haja analitzat aquest aspecte,  
Atés que de l'informe emés sobre el projecte per part de la Direcció General de Patrimoni Artístic es deriva la possible afecció del projecte sobre el jaciment del bronze anomenat "El Mollonet"; tot i això, no ha estat possible situar exactament aquest jaciment, per la qual cosa no ha pogut determinar-se explícitament si l'àrea industrial projectada afectaria aquell directament, en el qual cas s'haurien d'adoptar les mesures de conservació escaients,  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5é de la Llei d'Impacte Ambiental i concordants del Reglament,  
Atés que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i d'altres disposicions que li són aplicables,  
Atés que l'article 5é de la llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei,  
Atés que el Decret 22/1996, de 5 de febrer de 1996, del Govern Valencià, pel qual s'aprova el Reglament Orgànic i Funcional de la Conselleria d'Agricultura i Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent   
Primer   
Estimar acceptable, només a l'efecte ambiental, el projecte de modificació puntual del Pla General d'Ordenació Urbana del municipi de Canals (La Costera), relativa al canvi de classificació de sòl no urbanitzable a sòl urbanitzable per a la implantació de l'àrea industrial "Les Moles", amb el compliment de les mesures correctores que s'assenyalen a continuació, a més de les incloses en l'estudi d'impacte ambiental del projecte, mentre no entren en contradicció amb aquelles.  
\* Respecte a la possible afecció del projecte al jaciment arqueològic "El Mollonet", s'estarà a allò que determine sobre això l'organisme competent de la Conselleria de Cultura i Educació. En qualsevol cas, les eventuals modificacions del projecte original que es derivaren de la possible afecció a aquest jaciment hauran de ser comunicades a aquesta Conselleria.  
\* En els vials de nova creació s'haurà de reservar sòl per a la instal·lació de contenidors que puguen permetre la recollida selectiva almenys de tres tipus de residus.  
\* Les ordenances per a l'àrea industrial hauran d'establir explícitament els límits a l'emissió de sorolls i vibracions per a les indústries que s'hi situen, segons el model d'ordenança municipal redactat per la Generalitat Valenciana i la Federació Valenciana de Municipis i Províncies.  
\* Igualment, i atenent l'especial problemàtica que es deriva de l'emissió d'aigües residuals d'origen industrial en el terme municipal, les ordenances hauran d'establir els límits màxims d'abocament a la xarxa de clavegueram. Aquests límits seran tals que l'abocament permeta el tractament correcte en l'estació depuradora, especialment pel que fa la concentració de clorurs i altres compostos característics de l'activitat industrial de la pell. En qualsevol cas, per a la concessió de la llicència d'activitat l'Ajuntament de Canals haurà d'exigir a cada indústria la instal·lació del sistema de pretractament necessari segons les característiques de les aigües produïdes i de les exigències tècniques de l'estació depuradora de Canals-l'Alcúdia de Crespins. Així mateix, i tal com s'indica en l'estudi d'impacte ambiental, els conductes de desguàs de cadascuna de les indústries que s'hi situen hauran d'incorporar una arqueta de registre de fàcil accés, condicionada per a mesurar els cabals que hi circulen, com també per a l'extracció de mostres.  
\* De manera prèvia al seu abocament a séquies o llits públics, la xarxa de recollida d'aigües pluvials prevista en el projecte haurà d'incorporar la instal·lació de cambres de recollida de greixos.  
\* Sens menyscapte d'allò que preveu la legislació sectorial aplicable, l'Ajuntament de Canals haurà de redactar, a partir de l'entrada en funcionament de l'àrea Industrial, un programa de gestió integral de residus (assimilables a urbans, tòxics i perillosos), en el qual es detallaran les previsions de producció i els tipus d'aquests i la destinació i el tractament exigibles, d'acord amb les seues característiques fisicoquímiques, a cadascuna de les indústries productores que s'hi situen.  
\* Els edificis destinats en més del 10% de la seua superfície edificable a l'ús d'oficina, comercial, industrial, taller o magatzem, comptaran amb serveis que permeten la recollida dels diferents tipus de residus que s'hi generen. Aquests serveis consistiran en contenidors o dipòsits, dotats amb les mesures necessàries per a evitar contaminacions, emanacions, accidents i molèsties. No es permetrà l'emmagatzematge de residus a cel obert sense l'adopció de les mesures necessàries per a evitar qualsevol risc de contaminació.  
\* L'Ajuntament de Canals haurà de presentar, amb una periodicitat anyal i davant la Conselleria d'Agricultura i Medi Ambient, un informe ambiental en el qual es donarà compte del compliment del programa de vigilància ambiental descrit en l'apartat XI de l'estudi d'impacte ambiental. A més dels controls especificats en l'esmentat apartat, s'analitzarà de forma detallada el grau de compliment de la gestió dels residus sòlids urbans i industrials i les mesures adoptades per al correcte tractament de les aigües residuals produïdes.  
Segon  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè puguen utilitzar tots els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 3 de juliol de 1996.- La directora general de Qualitat Ambiental: Gloria Arnandis Boix.


Còpia Permalink ELI